Han var Norges yngste pastor: – Jeg hadde levd ulykkelig uten å følge kallet

Mellom disse to dåpsbildene er det 50 år. På begge fotoene er det pastor Sten Sørensen som døper. I juni feirer han et halvt århundre i pastortjeneste.

Den avdøde Aftenposten-journalisten Tomm Kristiansen skrev for 50 år siden at Sten Sørensen var Norges yngste pastor.

Den gangen ble han ungdomspastor i Baptistkirken i Halden i 1974 i en alder av 21 år.

Til høsten starter han opp som hovedpastor i Ålgård baptistmenighet, 71 år gammel.

I mellomtiden har han vært pastor i 13 forskjellige menigheter.

– En venn av meg mente at dermed blir jeg vel også Norges eldste pastor, sier Sten Sørensen.

– Gud pensjonerer ingen. Høsten er alt moden. Alle trengs. Gud gir vekst, slår han fast.

– Jeg hadde vært en ulykkelig mann om jeg ikke hadde fått levd ut kallet mitt. Å gjøre det Gud ville bruke meg til har gitt meg inspirasjon, glede og lykke i livet.

Ingen spesifikk kallsopplevelse

Likevel, Sten Sørensen kan ikke vise til verken en egen omvendelsesdag eller kallsdag til å bli predikant.

Alt har bare skjedd «av seg selv»-prinsippet.

– Men jeg må jo ha fått et kall, for dette er blitt livet mitt, sier han.

– Kallet har holdt meg oppe. Og så tror jeg at gjør man oppgaver i sammenheng med nådegavene man har, vil det gi inspirasjon og påfyll.

For ung

Sørensen innrømmer at han juksa litt på startstreken. Da han begynte på baptistenes seminar var han nemlig to år for ung til å bli tatt opp som student.

Men rektor J. Engelsen så gjennom fingrene med det, og dermed satt den vordende pastoren på skolebenken allerede som 17 åring.

Fire år senere bar det rett i pastortjeneste etter eksamen.

Jubilanten møter Korsets Seier på en kafé i Drammen, etter å ha prekt i pinsemenigheten Filadelfiakirken over samme tekst som han sto til eksamen med for 50 år siden på Baptistenes Teologiske Seminar i Bærum.

Teksten er hentet fra Apostlenes gjerninger 1,8 og temaet er «Dere skal få kraft til å bli mine vitner».

– Jeg måtte jo velge den teksten, Den er like aktuell i dag, sier Sørensen.

Etter gudstjenesten på søndag ble han feiret med kaffe og kaker.

Innfor sitt neste pastorkall i Ålgård baptistkirke er han utålmodig etter å komme i gang.

– Jeg skulle ønske at ferien var litt kortere, så jeg kunne begynne, sier han og smiler av sin egen entusiasme.

Økumenisk pastor

Sten Sørensen er en godt kjent mann i norsk kristenhet. Han har blant annet skrevet en rekke bøker, vært involvert i flere bibeloversettelser, hatt politiske verv, ledet det norske kristen-nettverket DAWN, vært bibelskolerektor og stevneleder i Sarons dal.

Som styreleder i Troens Bevis i mange år, har han fått økumenikken inn i systemet, noe som også preger hans pastortjeneste.

Sørensen har nemlig vært pastor i alt fra baptistkirker til pinsemenigheter, misjonskirker, Kirken i Dalen og De Frie Evangeliske Forsamlinger. Samt et vikariat i Metodistkirken Flekkefjord.

– Det gjelder å være lojal mot den menigheten du skal betjene. Man kan stort sett preke det samme overalt. Det er bare responsen som varierer, sier Sørensen og forklarer med et smil om munnen.

– Noen steder er det full jubel, andre steder må du se litt mer inn i øynene til tilhørerne hvis du vil finne ut hva de synes.

Kallet er hemmeligheten

Selv er ikke pastoren avhengig av så mye respons på preknene sine. han er mer opptatt av å få forkynne det Gud har lagt på ham, uansett mottakelse.

– Hva er hemmeligheten bak å bevare entusiasmen i kallet så lenge?

– Å ta vare på kallet. Det er det som har holdt meg oppe, sier Sørensen, og blir beveget til tårer.

– Jeg kan ikke se for meg et liv uten å være tro mot det Gud ønsket for meg.

.

Likevel råder han ingen til å være pastor i så mange menigheter som han har vært.

– Det er ikke noe å skryte av. Det var ikke bra for familien. Å rykke opp barna og stadig flytte til nye steder er ikke å anbefale. I dag er det heldigvis mer fokus på dette, sier han.

Sørensen gleder seg over alle som vil gjøre en innsats i Guds rike, men er overbevist om at skal en holde ut i en livslang tjeneste, er det så krevende og utfordrende at man må vite at det er Gud som har gitt kallet.

– Menneskelig iver og entusiasme er jeg redd at ikke er nok. I stormene er det avgjørende å vite at Gud står bak og har gitt kallet.

Så byr pastor Sørensen på en rekke gode råd til kommende pastorer.

Ikke still for høye krav

Først og fremst mener han at man ikke må ha for høye krav til seg selv for å gå inn i tjeneste.

– Man trenger ikke å være sterk hele tiden. «Guds kraft fullendes i svakhet», siterer han.

– Ikke sammenlign deg med andre. Det er krafttappende og gir negativ energi. Det er urettferdig da våre utgangspunkt og ressurser er så ulik. Du kan bare vokse i forhold til deg selv.

Den erfarne pastoren har lært seg å ikke være redd for å gjøre feil underveis i tjenesten.

Ikke redd for å feile

– Thomas Edison, som fikk lys i lyspæra, hadde mange mislykkede forsøk før han lyktes, minner han om.

– Du vil garantert få kritikk av noen, derfor er det viktig med et sunt selvbilde. Det er også viktig å kjenne sin tålegrense, råder seniorpastoren.

Selv er han takknemlig for å ha hatt en god støtte i kona Elsbeth gjennom hele sin tid som pastor.

– For å kunne stå i en livslang tjeneste må man ha støtte på hjemmebane. Elsbeth har aldri gitt meg dårlig samvittighet, men støttet meg fullt ut.

Middagsluren er hurtigladeren

Men det aller viktigste for å holde ut lenge i tjenesten mener Sørensen er noe så alminnelig som middagsluren.

– Den trenger ikke være så lang, men middagsluren er min hurtiglader. Jeg sover middag hver dag, forteller han.

Det dagligdagse rådet fikk han i sin tid av pinseforkynner Emanuel Minos. Han videreførte rådet han selv hadde fått fra pinsebevegelsens grunnlegger i Sverige, Lewi Pethrus: «Sov middag hver dag så holder du lenge i tjenesten!»

Hvis det er noe som bekymrer den livsglade pastoren er det at kallstanken generelt ser ut til å være på retur.

Følg opp dem som faller

– I tidligere tider var kallstanken framtredende i flere yrker. Man hadde kall til å bli sykepleier eller lærer. Man ønsket å tjene Gud gjennom sitt yrke og var bevisst dette. I dag har pendelen kanskje gått for langt i motsatt retning. Man er mer opptatt av hva yrket kan gi meg. Hvor får jeg mest lønn? Yrket og karrieren kan bli viktige enn å være en «Kristi representant» på jobben, utfordrer Sørensen.

Med sin egen erfaring i ryggen mener at Norge trenger mennesker med et guddommelig kall som står i stormene som alltid kommer.

Sørensen kjenner til pastorer og ledere som hadde kall fra Gud, men som likevel sluttet i tjenesten av ulike grunner.

– Det kan være sykdom, kritikk, konflikter, eller dårlig behandling. Vi tror at flere slike kan komme fullt tilbake, med enda mer visdom og kraft i arbeidet, men sårene må bli legt før man går i gang.

Sørensen etterspør en bedre oppfølging over lengre tid i slike situasjoner. Han mener det blir for lettvint og uansvarlig å bare snu ryggen til å la dem ligge langs veien.

Mener noen er uegnet

Noen er også uegnet til å bli pastor, mener Sørensen. Han peker på at enkelte mangler empati og sosial intelligens.

– Det er trist når disse tar flere års teologisk utdannelse uten at det blir sagt fra til dem at de ikke passer til oppgaven. Mange har fått en tøff realitetsorientering når hverdagen har innhentet dem. Det er viktig at noen tar den belastningen det er å forklare dem at de ikke er egnet, mener Sørensen.

1. august tar Sørensen fatt på sin 13. forstanderepoke.

– Hva har endret seg siden du som 21-åring startet som ungdomspastor i Halden?

– Nå har jeg enormt mye mer erfaring å øse av. Da jeg startet for 50 år siden, gjorde jeg alt for første gang. Det var krevende, husker han.

– I dag har jeg opparbeidet meg et lager jeg kan ta av som en ressurs. Jeg har gjort det meste før, og har erfaringen i ryggen.

Tøffere klima

Samtidig erkjenner Sørsensen at det har blitt tøffere klima for pastorer de senere årene.

– Noen er redde. De vet at hvis de sier noe som blir tatt ut av sin kontekst, kan det bli brukt mot deg. Jeg forstår at noen blir forsiktige, men vi er kalt til å si ifra om hva som er rett og galt og forkynne ut fra Guds ord. Like fullt må vi vite hva vi sier og kunne forsvare det.

Når Sørensen går inn i sin nye tjeneste i Ålgård baptistkirke, kommer han fra pastorjobben i Stavanger Misjonskirke. Der har han fått se et nytt bygg i sentrum revitalisere hele menigheten, og at oppslutningen om virksomheten har økt med mellom 60 og 70 prosent på grunn av det.

– Det har vært en enorm opptur å bli med på den reisen. 71 år gammel tar jeg fatt på nytt igjen full av forventning, sier Sten Sørensen.

– Heldigvis er den tiden over da bare de under 40 var verdt å lytte til. Nå er det også rom for oss nestorer. Unge visjonære drømmere og eldre med erfaring er en god miks, sier Sten Sørensen.

--